Hushovd hylles med egen pub i Belgia
- Ja, folk er gale her, smiler Liesbet Pollée til VG Nett. Hun jobber som bartender og opplever den belgiske Hushovd-fansen på nært hold daglig. Området rundt Ieper huser rundt 200 supportere av den norske rytteren. De er alle belgiere, og har organisert seg under merkelappen «Thor Friends». De har de gjort helt siden 2003, da de så en utmattet Thor Hushovd lide seg gjennom en ny etappe i Tour de France: - Han hadde kramper i bena, men fullførte etappen likevel. Det fikk vi sympati for, og vi tenkte at «den fyren må vi støtte». Siden har det bare blitt mer og mer galskap, smiler Hendrik Deweert. Han innrømmer glatt at den belgiske fanklubben hadde flaks: For i 2003 visste de ingenting om hvor stor Hushovds karriere skulle vise seg å bli. Nå krysser de fingrene for Hushovd under Paris-Roubaix i dag. Dette er nordmannens virkelig store mål i årets sesong. Etter å ha endt på andre- og tredjeplass tidligere, jakter 34-åringen seier.Det finnes dessverre - sett med norske øyne - skjær i sjøen: Hushovd har slitt med sykdom i oppkjøringen til rittet. Så sent som for en uke siden var nordmannen fullstendig tom for krefter i Flandern rundt. - Løypa passer ham godt, og jeg tror han vil kjempe om en seier i år, mener likevel Deweert. - Men han har vært syk i oppkjøringen til rittet? - Ja, men jeg tror han er proff nok til at han har kontroll på dette. VG Nett besøkte puben i Ieper to ganger i forrige uke. På en hverdag var det fire gjester tilstede i det lille lokalet. Under Flandern rundt var puben full av mennesker - mange av dem i treningsklær etter å ha ankommet på, selvfølgelig, sykkel.Hushovd - som nå har blitt 34 år - er inne i sitt første av tre kontraktsår med BMC-laget. Hva som skjer etter det, er et åpent spørsmål. - Hva vi gjør når han legger opp? Det har vi ikke snakket om. Kanskje vi skal støtte Alexander Kristoff, ler Liesbet Pollée. PS! Hushovd har selv besøkt kafeen puben i Ieper flere ganger. I 2009 tok han med seg Heinrich Haussler og Brett Lancaster, og festet ut i de små timer. Rittet sendes direkte på TV 2 og Eurosport.
På denne puben, i den belgiske småbyen Ieper, hyller innbyggerne norske Thor Hushovd (34).